Informācija medijiem  
2025. gada 30. septembrī

3. oktobrī Tautas frontes muzejs aicina uz mācītājam Modrim Plātem veltītu pasākumu

3. oktobrī plkst. 16.00 LNVM Tautas frontes muzejā (Vecpilsētas ielā 13/15) notiks luterāņu mācītājam Modrim Plātem (1951–2025) veltīts pasākums “Kas ar mums bija noticis? Sprediķis Brīvībai”. Aicināts ikviens interesents, ieejas maksa – 3 eiro.

1988. gada 9. oktobrī Rīgas Doma baznīcā tika noturēts pirmais dievkalpojums kopš Latvijas otrreizējās okupācijas 1944. gadā. To vadīja divi jauni luterāņu mācītāji Juris Rubenis un Modris Plāte, kuri pārstāvēja neformālo grupu “Atdzimšana un atjaunošanās”. Grupu 1987. gadā nodibināja Latvijas Evaņģēliski luteriskā baznīca un Teoloģijas semināra pasniedzēji. Modris Plāte dievkalpojumu sāka ar vārdiem “Dievs, tava zeme atkal deg!” – ar atsauci uz Latvijā ilgus gadus aizliegto Andreja Eglīša un Lūcijas Garūtas kantāti.

Viņam līdzās bija arī mācītājs Juris Rubenis, viens no Latvijas Tautas frontes dibinātājiem un līderiem, kurš izlūdzās svētību “vēstures uzliesmojumam”, kas Latvijai nu vairs nenesa nāvi un ciešanas kā 1940. gadā, bet gan atdzimšanu, atjaunošanos un cerības. Dievkalpojumu jaunie mācītāji veltīja Latvijas Tautas frontes dibināšanai, savai tautai un brīvībai.

To, ka latviešu tauta par “Latvijas PSR Doma koncertzāli” pārvērstajā Doma jeb Māras baznīcā šo dievkalpojumu sadzirdēja labāk nekā PSRS “lielākā *orgāna*” okupācijas laika koncertus, liecina Modra Plātes sprediķa tālākais ceļojums rokrakstā - no rokas rokā, no sirds uz sirdi. Viens šāds eksemplārs nonācis arī Latvijas Nacionālā vēstures muzeja Tautas frontes muzeja nodaļas krājumā. Tā autoram, kas šogad tika aizsaukts mūžībā, un viņa veikumam arī veltīts Tautas frontes muzeja rudens sezonas atklāšanas un Latvijas Tautas frontes kārtējās dzimšanas dienas sarīkojums no cikla “Latvijas atgriešanās”.

Par tautas garīgo mobilizēšanos toreiz un tagad runās teoloģijas doktors Juris Rubenis, Eiropas parlamenta deputāte Sandra Kalniete, un arī žurnālists un rakstnieks Andris Grīnbergs no Jēkabpils – Modra Plātes pēdējās kalpošanas vietas. Sarunu vadīs pirmais LTF priekšsēdētājs Dainis Īvāns.

Pasākums tiks filmēts un translēts LNVM Tautas frontes muzeja Facebook lapā [*https://www.facebook.com/LNVMTautasfrontesmuzejs/*](https://www.facebook.com/LNVMTautasfrontesmuzejs/).

Fotogrāfijas izmantojamas ar atsauci uz anotāciju - <https://failiem.lv/u/xeewqug6hf>  
  
Attēlos:  
1. 1988. gada 9. oktobris. Rinda pie toreizējās Doma koncertzāles (tagad Rīgas Doma baznīca), kurā notika Latvijas Tautas frontes dibināšanai paredzēts dievkalpojums – pirmais kopš Latvijas otrreizējās okupācijas 1944. gadā. Fotogrāfs Leons Balodis. LNVM krājums.  
2. 1988. gada 9. oktobris. Luterāņu mācītājs Modris Plāte (centrā) Rīgas Doma baznīcā notiekošajā dievkalpojumā, kas veltīts Latvijas Tautas frontes dibināšanai. Fotogrāfs Leons Balodis. LNVM krājums.  
3. 1988. gada 9. oktobris. Rīgas Doma baznīcā notiek dievkalpojums, kas veltīts Latvijas Tautas frontes dibināšanai. Priekšplānā luterāņu mācītāji Modris Plāte (pa kreisi) un Juris Rubenis. Fotogrāfs Leons Balodis. LNVM krājums.

**Kontaktpersona:**Anna Zeibārte, LNVM Tautas frontes muzeja nodaļas vadītāja,  
tel. 67224502, 20260774, e-pasts: [anna.zeibarte@lnvm.gov.lv](mailto:anna.zeibarte@lnvm.gov.lv)  
  
https://x.com/frontes\_muzejs

https://www.facebook.com/LNVMTautasfrontesmuzejs/

https://www.instagram.com/lnvmtautasfrontesmuzejs/

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.

Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.

Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.  
Latvijas Nacionālā vēstures muzeja nodaļas ir Dauderi un Tautas frontes muzejs.